Document ID: 32014R1304

REGOLAMENT TAL-KUMMISSJONI (UE) Nru 1304/2014
tas-26 ta' Novembru 2014
dwar l-ispeċifikazzjoni teknika għall-interoperabbiltà relatata mas-subsistema ta' “vetturi ferrovjarji - storbju” li temenda d-Deċiżjoni 2008/232/KE u li tħassar id-Deċiżjoni 2011/229/UE
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabbiltà tas-sistema ferrovjarja fil-Komunità (1), u b'mod partikulari l-Artikolu 6(1) tagħha,
Billi:
(1)
Skont l-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill (2), l-Aġenzija Ferrovjarja Ewropea (minn hawn 'il quddiem imsejħa “l-Aġenzija”) għandha tiżgura li l-ispeċifikazzjonijiet tekniċi tal-interoperabbiltà (minn hawn 'il quddiem imsejħin it-“TSIs”) jiġu adattati għall-progress tekniku, għax-xejriet tas-suq u għall-ħtiġijiet soċjali, u għandha tipproponi lill-Kummissjoni l-emendi għat-TSIs li hija tqis li jkunu meħtieġa.
(2)
Permezz tad-Deċiżjoni C(2010)2576 tad-29 ta' April 2010, il-Kummissjoni tat mandat lill-Aġenzija biex tiżviluppa u tanalizza mill-ġdid it-TSIs bil-għan li testendi l-ambitu tagħhom għas-sistema ferrovjarja kollha tal-Unjoni, u biex twettaq studju dwar kemm hu rilevanti li jiġu inkorporati r-rekwiżiti dwar l-istorbju li japplikaw għall-vetturi ferrovjarji ta' veloċità għolja ma' dawk li japplikaw għall-vetturi ferrovjarji konvenzjonali. Mill-istudju bin-numru ta' referenza ERA/REP/13-2011/INT ħareġ li għandu jkun hemm TSI waħda li tkopri kemm il-vetturi ferrovjarji konvenzjonali u kemm dawk ta' veloċità għolja. B'hekk, ir-rekwiżiti dwar l-istorbju li japplikaw għall-vetturi ferrovjarji konvenzjonali għandhom jiġu inkorporati ma' dawk li japplikaw għall-vetturi ferrovjarji ta' veloċità għolja.
(3)
It-Taqsima 7.2 tal-Anness tad-Deċiżjoni tal-Kummissjoni 2011/229/UE (3) tipprevedi li l-Aġenzija tanalizza mill-ġdid, b'mod komprensiv, it-TSI relatata mal-istorbju u taġġornaha, u li, abbażi ta' dan, tibgħat rapport lill-Kummissjoni u, jekk ikun hemm bżonn, tibagħtilha proposta wkoll.
(4)
Fit-3 ta' Settembru 2013, l-Aġenzija bagħtet ir-rakkomandazzjoni tagħha bin-numru ta' referenza ERA/REC/07-2013/REC dwar l-adozzjoni tat-TSI relatata mal-istorbju.
(5)
Biex ikun hemm adattament għall-progress teknoloġiku u titħeġġeġ il-modernizzazzjoni, għandhom jinġiebu 'l quddiem soluzzjonijiet innovattivi, u għandha tiġi aċċettata l-implimentazzjoni tagħhom skont ċerti kundizzjonijiet. Fejn tiġi proposta soluzzjoni innovattiva, il-manifattur jew ir-rappreżentant awtorizzat tiegħu għandu jiddikjara kif it-tali soluzzjoni tvarja mid-dispożizzjoni rilevanti tat-TSI jew kif din tikkumplimentaha. Is-soluzzjoni innovattiva għandha tiġi vvalutata mill-Kummissjoni. Jekk din il-valutazzjoni tkun waħda favorevoli, l-Aġenzija għandha tiżviluppa l-ispeċifikazzjonijiet operattivi u tal-interfaċċja x-xierqa tas-soluzzjoni innovattiva, kif ukoll il-metodi ta' valutazzjoni rilevanti.
(6)
F'nofs it-terminu, għandha ssir analiżi bil-għan li jitnaqqas l-istorbju li jagħmlu l-vetturi eżistenti filwaqt li titqies il-kompetittività tas-settur ferrovjarju. Din għandha tittratta l-iktar il-vaguni tal-merkanzija u hija importanti biex tiżdied l-aċċettazzjoni tat-traffiku ferrovjarju tal-merkanzija miċ-ċittadini.
(7)
Skont l-Artikolu 17(3) tad-Direttiva 2008/57/KE, l-Istati Membri għandhom jinnotifikaw lill-Kummissjoni u lill-Istati Membri l-oħra dwar il-proċeduri għall-valutazzjoni tal-konformità u għall-verifika li għandhom jintużaw għall-każijiet speċifiċi, kif ukoll dwar il-korpi li għandhom ir-responsabbiltà li jwettqu dawk il-proċeduri.
(8)
Dal-ħin, il-vetturi ferrovjarji joperaw skont ftehimiet eżistenti ta' natura nazzjonali, bilaterali, multinazzjonali jew internazzjonali. Huwa importanti li dawk il-ftehimiet ma jtellfux il-progress attwali u futur lejn l-interoperabbiltà. Għalhekk, l-Istati Membri għandhom jinnotifikaw lill-Kummissjoni bi ftehimiet ta' dan it-tip.
(9)
Għaldaqstant, id-Deċiżjoni 2011/229/UE għandha titħassar.
(10)
Id-Deċiżjoni tal-Kummissjoni 2008/232/KE (4) għandha tiġi emendata kif xieraq b'rabta mal-limiti għall-ħoss tal-vettura wieqfa, mal-livelli tal-istorbju fuq ġewwa u mal-karatteristiċi tal-limiti marbutin mal-istorbju fuq barra.
(11)
Il-miżuri previsti f'dan ir-Regolament huma skont l-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DAN IR-REGOLAMENT:
Artikolu 1
Dan ir-Regolament jistabbilixxi l-ispeċifikazzjoni teknika għall-interoperabbiltà (it-TSI) relatata mas-subsistema tal-“vetturi ferrovjarji - storbju” tas-sistema ferrovjarja tal-Unjoni, kif stipulata fl-Anness.
Artikolu 2
It-TSI għandha tapplika għall-vetturi ferrovjarji li jaqgħu fil-kamp ta' applikazzjoni tar-Regolament tal-Kummissjoni (UE) Nru 1302/2014 (5) u tar-Regolament tal-Kummissjoni (UE) Nru 321/2013 (6).
Artikolu 3
Fi żmien sitt xhur mid-dħul fis-seħħ ta' dan ir-Regolament, l-Istati Membri għandhom jinnotifikaw lill-Kummissjoni b'kull ftehim li fih rekwiżiti marbutin mal-limiti tal-emissjonijiet tal-istorbju, dejjem jekk dawn ma kinux ġew innotifikati lilha qabel skont id-Deċiżjoni tal-Kummissjoni 2006/66/KE (7) jew id-Deċiżjoni 2011/229/UE.
Il-ftehimiet li għandhom jiġu nnotifikati għandhom ikunu:
(a)
ftehimiet nazzjonali bejn l-Istati Membri u l-impriżi ferrovjarji jew il-maniġers tal-infrastruttura, maqbula fuq bażi permanenti jew temporanja u meħtieġa minħabba n-natura speċifika jew lokali tas-servizz ferrovjarju maħsub;
(b)
ftehimiet bilaterali jew multilaterali bejn l-impriżi ferrovjarji, il-maniġers tal-infrastruttura jew l-awtoritajiet tas-sikurezza li jrendu livelli sinifikanti ta' interoperabbiltà lokali jew reġjonali;
(c)
ftehimiet internazzjonali bejn Stat Membru wieħed jew aktar u tal-inqas pajjiż terz wieħed, jew bejn l-impriżi ferrovjarji jew il-maniġers tal-infrastruttura tal-Istati Membri u tal-inqas impriża ferrovjarja waħda jew maniġer tal-infrastruttura wieħed ta' pajjiż terz, li jrendu livelli sinifikanti ta' interoperabbiltà lokali jew reġjonali.
Artikolu 4
Il-proċeduri għall-valutazzjoni tal-konformità u tal-idoneità għall-użu u għall-verifika tal-KE stabbiliti fit-Taqsima 6 tal-Anness ta' dan ir-Regolament għandhom jissejsu fuq il-moduli ddefiniti fid-Deċiżjoni tal-Kummissjoni 2010/713/UE (8).
Artikolu 5
1. Għall-każijiet speċifiċi mniżżlin fit-Taqsima 7.3.2 tal-Anness, il-kundizzjonijiet li għandhom jiġu ssodisfati għall-verifika tal-interoperabbiltà skont l-Artikolu 17(2) tad-Direttiva 2008/57/KE għandhom ikunu dawk ir-regoli tekniċi applikabbli li jintużaw fl-Istat Membru li jawtorizza t-tqegħid fis-servizz tas-subsistemi koperti minn dan ir-Regolament.
2. Fi żmien sitt xhur minn meta jidħol fis-seħħ dan ir-Regolament, kull Stat Membru għandu jgħarraf lill-Kummissjoni u lill-Istati Membri l-oħra dwar:
(a)
ir-regoli tekniċi msemmijin fil-paragrafu 1;
(b)
il-proċeduri għall-valutazzjoni tal-konformità u għall-verifika li għandhom jitwettqu sabiex jiġu applikati r-regoli tekniċi msemmijin fil-paragrafu 1;
(c)
il-korpi maħturin skont l-Artikolu 17(3) tad-Direttiva 2008/57/KE biex iwettqu l-proċeduri għall-valutazzjoni tal-konformità u għall-verifika għall-każijiet speċifiċi mogħtija fit-Taqsima 7.3.2 tal-Anness ta' dan ir-Regolament.
Artikolu 6
Il-konformità mal-valuri tal-azzjoni ta' inqas esponiment stipulati fl-Artikolu 3 tad-Direttiva 2003/10/KE tal-Parlament Ewropew u tal-Kunsill (9) għandha tiġi żgurata permezz tal-konformità mal-livell ta' ħoss ta' ġol-kabina tas-sewwieq, kif stipulat fil-punt 4.2.4 tal-Anness ta' dan ir-Regolament, u permezz ta' kundizzjonijiet operattivi xierqa li l-impriża ferrovjarja għandha tiddefinixxi.
Artikolu 7
1. Biex ikun hemm adattament għall-progress teknoloġiku, il-manifattur jew ir-rappreżentant awtorizzat tiegħu jistgħu jipproponu soluzzjonijiet innovattivi li ma jkunux konformi mal-ispeċifikazzjonijiet stipulati fl-Anness u/jew li għalihom ma jkunux jistgħux jintużaw il-metodi ta' valutazzjoni stipulati fl-Anness.
2. Is-soluzzjonijiet innovattivi jistgħu jkunu relatati mas-subsistema tal-vetturi ferrovjarji, mal-partijiet tagħha u mal-kostitwenti tal-interoperabbiltà tagħha.
3. Fejn tiġi proposta soluzzjoni innovattiva, il-manifattur jew ir-rappreżentant awtorizzat tiegħu, stabbilit fl-Unjoni, għandu jiddikjara kif it-tali soluzzjoni tvarja mid-dispożizzjonijiet rilevanti ta' din it-TSI jew kif din tikkumplimentahom, u għandu jibgħat id-differenzi lill-Kummissjoni għall-analiżi. Il-Kummissjoni tista' titlob lill-Aġenzija tagħti l-opinjoni tagħha dwar is-soluzzjoni innovattiva proposta.
4. Il-Kummissjoni għandha tagħti l-opinjoni tagħha dwar is-soluzzjoni innovattiva proposta. Jekk din l-opinjoni tkun waħda favorevoli, l-Aġenzija għandha tiżviluppa l-ispeċifikazzjonijiet operattivi u tal-interfaċċja x-xierqa u l-metodu ta' valutazzjoni, li jridu jiddaħħlu fit-TSI sabiex din is-soluzzjoni innovattiva tkun tista' tintuża, u mbagħad għandha tintegrahom fit-TSI matul il-proċess ta' reviżjoni skont l-Artikolu 6 tad-Direttiva 2008/57/KE. Jekk l-opinjoni ma tkunx waħda favorevoli, is-soluzzjoni innovattiva proposta ma għandhiex tintuża.
5. Sa ma tiġi analizzata mill-ġdid it-TSI, l-opinjoni favorevoli mogħtija mill-Kummissjoni għandha titqies bħala mezz ta' konformità aċċettabbli mar-rekwiżiti essenzjali tad-Direttiva 2008/57/KE, u għalhekk tista' tintuża għall-valutazzjoni tas-subsistema.
Artikolu 8
Id-dikjarazzjoni ta' verifika u/jew ta' konformità mat-tip ta' vettura ġdida stabbilita skont id-Deċiżjoni 2011/229/UE għandha titqies li hija valida:
-
sakemm iċ-ċertifikat tat-tip jew tad-disinn ikollu jiġġedded kif stipulat fid-Deċiżjoni 2011/291/UE għall-każijiet fejn tkun ġiet applikata dik id-Deċiżjoni jew sal-31 ta' Mejju 2017 għall-każijiet l-oħra għal-lokomottivi, l-EMUs, id-DMUs u l-kowċis,
-
sat-13 ta' April 2016 għall-vaguni.
Id-dikjarazzjoni ta' verifika u/jew ta' konformità mat-tip ta' vettura ġdida stabbilita skont id-Deċiżjoni 2008/232/KE għandha titqies li hija valida sakemm iċ-ċertifikat tat-tip jew tad-disinn ikollu jiġġedded kif stipulat f'din id-Deċiżjoni.
Artikolu 9
1. Id-Deċiżjoni 2011/229/UE għandha titħassar mill-1 ta' Jannar 2015.
2. Il-punti 4.2.6.5, 4.2.7.6 u 7.3.2.15 tal-Anness tad-Deċiżjoni 2008/232/KE, għandhom jitħassru mill-1 ta' Jannar 2015.
3. Madankollu, id-dispożizzjonijiet imsemmijin fil-paragrafi 1 u 2 għandhom jibqgħu japplikaw għall-proġetti awtorizzati skont it-TSI mehmuża ma' dawk id-Deċiżjonijiet u, sakemm l-applikant ma jitlobx li japplika dan ir-Regolament, għall-proġetti relatati ma' vetturi ġodda u mat-tiġdid jew l-immodernizzar ta' vetturi eżistenti li huma fi stadju avvanzat ta' żvilupp jew li huma s-suġġett ta' kuntratt li huwa fis-seħħ fid-data tal-pubblikazzjoni ta' dan ir-Regolament jew għall-każijiet imsemmijin fl-Artikolu 8 ta' dan ir-Regolament.
Artikolu 10
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2015. Madankollu, qabel l-1 ta' Jannar 2015, tista' tingħata awtorizzazzjoni għat-tqegħid fis-servizz skont it-TSI, kif stabbilit fl-Anness ta' dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
Magħmul fi Brussell, is-26 ta' Novembru 2014.

Labels: 7
8
15
20